După o perioadă îndelungată fără pic de precipitații, meteorologii ANM atenționează populația de o schimbare așteptată de mulți și absolut necesară în agricultură și nu numai – vin ploile!
Mai exact, conform Administrației Naționale de meteorologie, în intervalul 28 mai, ora 10.00 – 30 mai, ora 20.00, aria ploilor va fi în extindere treptată și va cuprinde cea mai mare parte a țării.
Vor fi mai ales averse, însoțite de descărcări electrice și pe alocuri de intensificări de scurtă durată ale vântului și grindină. În intervale scurte de timp sau prin acumulare se vor înregistra cantități de apă de 15...25 l/mp și pe alocuri de peste 40 l/mp.
Mai mult, în intervalul 28 mai, ora 16.00 – 29 mai, ora 16.00, va fi în vigoare și un cod galben de cantități de apă însemnate.
În cea mai mare parte a Moldovei, estul Transilvaniei, în Carpații Orientali și jumătatea de est a Carpaților Meridionali vor fi perioade cu averse și cu caracter torențial, iar în intervale scurte de timp sau prin acumulare, cantitățile de apă vor fi de 25...30 l/mp și pe alocuri de peste 40...50 l/mp.